Helle Sjelle (KF), 2006-11-08:
For os Konservative
er det meget vigtigt, at den enkelte borger trygt kan opsøge sin læge og få det relevante præparat ordineret, og det er vigtigt for os, at borgeren trygt kan gå på apoteket og få præparatet til en ordentlig pris, uanset hvor i landet borgeren bor.
Det her lovforslag, vi behandler i dag, er en udmøntning af en aftale, som regeringen indgik tidligere på året, og det er et forslag, som meget gerne skulle være med til at skabe en større klarhed og gennemsigtighed i det danske apotekervæsen til gavn for den enkelte borger.
For at skabe mere klarhed og gennemsigtighed er det nødvendigt, at der sker en opstramning af rabat- og markedsføringsaktiviteterne på medicinområdet.
Med hensyn til rabatterne skal det fortsat være muligt at opretholde dem, men der er også behov for, at der formuleres en mere præcis definition, samt at det bliver forbudt for leverandører at udbetale bonus eller give andre økonomiske fordele til f.eks. den enkelte apoteker.
Derudover er det også relevant og vigtigt, at der bliver indført en skiltepligt, som gerne skulle være med til at give apotekerne et overblik over de rabatter, der er tilgængelige på markedet.
Skiltepligten suppleres desuden med et krav om særlige revisionshandlinger.
De omkostningsbegrundede rabatter skal entydigt fremgå af fakturaen til apoteket og skal registreres på særlige konti i regnskabet.
For at skabe mere klarhed og gennemsigtighed på området lægger forslaget desuden op til en opstramning af reglerne vedrørende markedsføringsaktiviteter, herunder reklame, på det medicinske område.
Opstramningen af reglerne om markedsføring og reklame skal sikre en ordentlig ordination og udlevering af lægemidler.
Lægemiddelindustrien må ikke give økonomiske fordele til sundhedspersoner, der har til formål at fremme salget af lægemidler.
Alt i alt bliver der således fortsat mulighed for at yde rabatter, men der er ingen tvivl om, at det er vigtigt, at det sker på en ordentlig måde, så branchen fremstår troværdig over for forbrugeren.
Ud over at det her lovforslag har til hensigt at skabe mere klarhed og gennemsigtighed i det danske apotekervæsen, er det også hensigten, at distributionen af medicin til danske produktionsdyr skal liberaliseres.
Udviklingen på området for lægemidler til produktionsdyr har vist, at forsyningssikkerheden rent faktisk kan opretholdes under andre former end i dag, og det er derfor, at vi ophæver det hidtil gældende fastprissystem, for så vidt angår lægemidler til produktionsdyr.
Så kan forhandlerne herefter fastsætte prisen for lægemidler til produktionsdyr i fri og åben konkurrence.
Det skulle gerne skabe en hensigtsmæssig udvikling på området.
Endelig frigives etableringsrammen ifølge lovforslaget, hvilket åbner mulighed for, at andre virksomheder end apoteker kan etablere sig som forhandlere af lægemidler til produktionsdyr.
Det betyder, at apoteksforbeholdet ophæves for lægemidler til produktionsdyr.
I Det Konservative Folkeparti støtter vi liberaliseringen af veterinærmedicinområdet, men vi synes, at det er fornuftigt, at der er aftalt en række initiativer til forbedring af kontrollen med landbrugets medicinanvendelse – det handler om alt lige fra at sikre dyrlægernes uafhængighed til at have øget kontrol af landmænds medicinforbrug m.m.
For os er det også vigtigt at understrege, at uanset om vi egentlig taler om mennesker eller dyr, så lægger vi stor vægt på, at distributionen og anvendelsen af lægemidler sker forsvarligt.
Ud over at det aktuelle lovforslag jo handler om dels mere klarhed og gennemsigtighed i det danske apotekervæsen, dels en liberalisering af distribution af medicin til produktionsdyr, omhandler lovforslaget også initiativer vedrørende fødevaresikkerhed og dyrevelfærd, men især mere klarhed og gennemsigtighed i apotekervæsenet er noget, som vi i Det Konservative Folkeparti lægger stor vægt på.